แบงก์รัฐอัดฉีดเศรษฐกิจ
ออมสินพร้อมหนุนมาตรการกระตุ้นเศรษฐกิจระยะที่ 2 ของรัฐบาล
19 ม.ค. 2559

ออมสินพร้อมหนุนมาตรการกระตุ้นเศรษฐกิจระยะที่ 2 ของรัฐบาล
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า มาตรการกระตุ้นเศรษฐกิจระยะที่ 2 ยังไม่ได้รับคำสั่งจากรัฐบาล แต่หากจะเดินหน้าธนาคารก็พร้อมสนับสนุน ขณะนี้เงินที่ปล่อยกู้ผ่านโครงการกองทุนหมู่บ้านรอบที่ 3 วงเงิน 6 หมื่นล้านบาท แบ่งระหว่างธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) แห่งละ 3 หมื่นล้านบาท
ทั้งนี้ คาดว่าการอนุมัติปล่อยกู้สินเชื่อในโครงการกองทุนหมู่บ้านของธนาคารออมสินรอบนี้น่าจะจบที่วงเงิน 2.5 หมื่นล้านบาท โดยยังเหลือวงเงินที่ 5,000 ล้านบาท ซึ่งเมื่อประเมินความพร้อมของหมู่บ้านที่จะเสนอขอสินเชื่อรอบนี้ ทั้งในส่วนของออมสิน และ ธ.ก.ส. น่าจะปล่อยกู้ได้หมดในวงเงิน 5 หมื่นล้านบาท
“คาดว่ารอบนี้น่าจะจบที่ 5 หมื่นล้านบาท เพราะหมู่บ้านบางส่วนไม่พร้อมที่จะขอสินเชื่อไปลงทุน” นายชาติชาย กล่าว
แหล่งข่าวจาก ธ.ก.ส. เปิดเผยว่า กองทุนระดับเอและบีในความดูแลของธนาคารที่มีอยู่ 2.05 หมื่นแห่ง คาดว่าจะปล่อยกู้ได้เกือบทั้งหมด ขณะที่กองทุนหมู่บ้านระดับซีที่อยู่ในความดูแลของ ธ.ก.ส. มี 2,966 แห่ง และกองทุนหมู่บ้านระดับดีมี 617 แห่ง ซึ่งอยู่ระหว่างการยกระดับคุณภาพของกองทุน
รายงานข่าวจากกระทรวงการคลัง แจ้งว่า โครงการกระตุ้นเศรษฐกิจรอบ 2 ผ่านกองทุนหมู่บ้าน จะเริ่มใช้ในช่วงเดือน ม.ค.-มี.ค. ซึ่งจะใช้รูปแบบเดิมดำเนินการ